હમણાં થોડા વખતથી મુંબઈ આવેલાં વિક્ટોરિયા અને જિમી બન્ને ગઈ કાલે બ્રિટન પાછાં ફરવાનાં હતાં. જોકે તેમને એ માટે સાંજે ૬ વાગ્યાની ફ્લાઇટ પકડવા માટે ૩ વાગ્યે ઍરર્પોટ પર પહોંચવાનું હતું અને એથી સમય પસાર કરવા બન્ને જણ દાદરના પ્લાઝા સિનેમાની સામે આવેલા વીર કોતવાલ ઉદ્યાનમાં સમય પસાર કરી રહ્યાં હતાં. તેઓ ફોટો ક્લિક કરી રહ્યાં હતાં ત્યારે ૨૦ વર્ષનો આરોપી રાજુ કલાલ દોડતો તેમની તરફ આવ્યો હતો જે જિમીએ જોયું હતું. તે કાંઈ વિચારે એ પહેલાં તો રાજુએ વિક્ટોરિયાના નિતંબ પર હાથ ફેરવી દીધો હતો. વિક્ટોરિયાએ પણ ઑબ્જેક્શન લીધું હતું અને જિમીએ રાજુને પકડી લીધો હતો. તેમની વચ્ચે ઝપાઝપી થઈ હતી. રાજુએ એ દરમ્યાન તેની પાસેના ચાકુથી જિમી પર વાર કરી દીધો હતો, જેને કારણે જિમીને અંગૂઠામાં ઈજા થઈ હતી અને તેને લોહી નીકળવા માંડ્યું હતું. આ જોઈને અન્ય લોકો તેમની મદદ કરવા દોડ્યા હતા અને ટ્રાફિક ડિપાર્ટમેન્ટના બે પોલીસમેન પણ આવી પહોંચ્યા હતા. પોલીસે રાજુ કલાલને પકડી લીધો હતો અને તરત જ જિમીને મદદ કરી હતી.